**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2019. május 22-i ülésére)

## TÁRGY: A KISKŐRÖS, ÁRPÁD UTCA 8. SZÁM ALATTI IRODAHELYISÉG INGYENES HASZNÁLATÁNAK MEGHOSSZABBÍTÁSA AZ ÁLLAMPUSZTAI ORSZÁGOS BÜNTETÉS-VÉGREHAJTÁSI INTÉZET RÉSZÉRE

Kiskőrös Város Képviselő-testülete az 57/2015. és 96/2016. sz. határozatával az Állampusztai Országos Büntetés-végrehajtási Intézet részére ingyenes használatba adta az önkormányzati tulajdonú Kiskőrös belterületi 2481. hrsz-ú, természetben 6200 Kiskőrös, Árpád u. 8. szám alatt lévő ingatlanban található 8,85 m2 alapterületű irodahelyiséget. A megkötött haszonkölcsön-szerződés 2019. május 31. napjával megszűnik.

Az Állampusztai Országos Büntetés-végrehajtási Intézet (a továbbiakban: Állampusztai Országos Bv. Intézet) intézetparancsnoka, Dr. Füzesi Viktor bv. ezredes kérelmet nyújtott be Kiskőrös Város Polgármesterének címezve annak érdekében, hogy Kiskőrös Város Önkormányzata továbbra is biztosítsa a rendelkezésére bocsátott helyiséget, pártfogói felügyelet, mint közfeladat ellátása céljából.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11.§ (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbító abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette. E bekezdés szerinti korlátozás nem vonatkozik az állammal, költségvetési szervvel, önkormányzattal vagy önkormányzati társulással kötött szerződésre.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

A fentiekre tekintettel javaslom, hogy a Képviselő-testület a Kiskőrös belterületi 2481. hrsz-on nyilvántartott, természetben 6200 Kiskőrös, Árpád utca 8. szám alatt lévő ingatlanban található, 8,85 m2 alapterületű irodahelyiség ingyenes használatát meghatározott, 3 éves időtartamra, 2019. június 1. napjától 2022. május 31. napjáig meghosszabbítsa az Állampusztai Országos Bv. Intézet részére, a pártfogói felügyeleti tevékenység eredményes ellátása érdekében.

**Kiskőrös, 2019. május 14.**

**Domonyi László sk.**

**polgármester**

### HATÁROZAT-TERVEZET

Kiskőrös Város Önkormányzatának Képviselő-testülete

1. egyetért azzal, hogy Kiskőrös Város Önkormányzata tulajdonát képező, Kiskőrös belterületi 2481. hrsz-on nyilvántartott, természetben 6200 Kiskőrös, Árpád utca 8. szám alatt lévő ingatlanban található, 8,85 m2 alapterületű irodahelyiség ingyenes használatát 2019. június 1. napjától 2022. május 31. napjáig meghosszabbítsa az Állampusztai Országos Büntetés-végrehajtási Intézet részére, pártfogói felügyeleti tevékenység ellátása céljából.
2. felhatalmazza a polgármestert a határozat-tervezet mellékletét képező haszonkölcsön-szerződés módosítás aláírására.

**Felelős:** polgármester

**Határidő:** értelemszerűen